তাই বলপ্রয়োগ নয়, সেবাও নয়, চাই বন্ধুত্ব, যেটি খুবই প্রয়োজন, এবং বেশ দুর্লভ। পুলিশকে মানুষ দেখতে চায় এমন বাহিনী হিসাবে যেটি ভীতির বা সন্দেহের উদ্রেক করবে না, বরঞ্চ সঞ্চার করবে নিরাপত্তাবোধের। থানাকে মানুষ ভাবতে চায় আপদ–বিপদের ভরসা স্থল এবং দুর্বৃত্তদেরকে নিবৃত্তকরণের কেন্দ্র হিসাবে। থানায় মানুষ নির্ভয়ে যাবে। বিপদের কথা জানাবে, এবং নিরাপত্তার ব্যাপারে নিশ্চিত হবে। থানা মীমাংসাও করবে। ঝগড়াফ্যাসাদ, দ্বন্দ্বকলহ তো আছেই, থাকবেই, কিন্তু সেগুলো যাতে খুনোখুনি পর্যন্ত না গড়ায়, মামলা–মোকাদ্দমার দরকার যাতে না পড়ে, যাতে সামাজিকভাবে মীমাংসা সম্ভব হয় পুলিশের কাজ সেটা দেখা। অপরাধ দমনের কাজ তো থাকবেই, সেটা তো প্রধান দায়িত্ব পুলিশের। কিন্তু এই কাজেও সামাজিক সহযোগিতা পাওয়া যায়, পুলিশের ভূমিকা যদি হয় বন্ধুর মতো। প্রত্যাশাগুলো এরকমেরই।